**ŠOLA V NARAVI – RADENCI 2017**

DNEVNIK

1. DAN: Zbrali smo se ob 8:15 za gledališčem Toneta Čufarja. Poslovili smo se od staršev in se vkrcali na avtobus, ki je odpeljal ob 8:30. Peljali smo se mimo Ljubljane proti Kočevju in naprej proti Radencem. Vmes smo se še ustavili na malici in si hkrati ogledali manjši živalski vrt, v katerem sta bila tudi dva medveda. Med potjo nas je spremljalo spremenljivo vreme z dežjem in celo snegom. V dom CŠOD Radenci smo prišli ob 12:15, kjer nas je sprejel gospod Miro. Razdelili smo se po sobah, nato pa se zbrali na krajšem sestanku, kjer so nam razložili osnovna pravila in način dela v domu. Sledilo je okusno kosilo. Po kosilu naj bi imeli nekaj prostega časa, a smo zaradi preveč energije morali na pohod v dežju z našimi učitelji. Ob povratku smo mokre obleke in čevlje zložili v sušilnico in se pripravili na prve delavnice. Gospod Tine nas je seznanil z vrvmi in vozli, z gospo Natašo pa smo se lotili priprave belokranjske pogače. Pred večerjo nam je ostalo še nekaj prostega časa za druženje. Zvečer smo se razdelili v dve skupini in se igrali zabavne družabne igre. Eno skupino je zabavala gospa Nataša, drugo pa naši učitelji. Pred odhodom v sobe in pripravo za spanje smo pojedli še naše pogače, nato pa z nekaj težavami zaspali. Ob 23:00 smo že sladko sanjali.
2. DAN: Zbudili smo se pred 7:00, še preden nas je poskusil s piščalko zbuditi učitelj Matjaž. Sledila je jutranja telovadba z učiteljicama Barbaro in Metko, nato pa zajtrk. Sobe smo uredili po zajtrku in že odhiteli novim dejavnostim naproti. Z gospo Natašo smo izdelovali pisanice, z gospodom Tinetom smo streljali z lokom, z gospodom Gorazdom pa plezali po plezalni steni. V prostem času po kosilu smo igrali košarko, nogomet, badminton in metali frizbi. Gospod Gorazd nas je poučil, kako se orientiramo s kompasom in karto. Opravili smo tudi krajši orientacijski pohod, na katerem smo na karto sproti vrisali našo pot. Gospa Nina nam je pripravila nekaj poskusov z zemljo ob reli Kolpi. Po večerji smo razdeljeni v dve skupini spoznali kačo z imenom Newton, jo pobožali in prijeli v roke. Pred domom smo se igrali skrivalnice, v avli smo igrali namizni tenis. Kmalu je prišel čas za zaslužen počitek in komaj smo čakali novega dne.
3. DAN: Zbudili smo se v hladno jutro, opravili s telovadbo, zajtrkom in pospravljanjem sob. Pred nami je bil pohod do jame Kobiljače in malica ob tabornem ognju, na katerem smo spekli hrenovke. Vse skupaj je trajalo približno 3 ure in okrog 13:00 smo se utrujeni vrnili v dom na kosilo. Pojedli smo čisto vse. Po kosilu smo imeli nekaj prostega časa, v katerem smo lahko v domu obiskali trgovino s spominki in sladoledom. Nekateri so igrali družabne igre ali igre z žogo, drugi pa smo lahko pocrkljali deguja in činčilo. Popoldne je prva skupina mrazu navkljub odšli na veslanje v kanujih, a na žalost je bil vodostaj reke previsok, zato smo se igrali igre orientacije v prostoru, druga skupina pa je obiskala vinograd. Seveda sta se skupini po popoldanski malici zamenjali. Za večerjo smo imeli najboljšo hrano: pico. Nato smo se pripravili za zaključni večer, ki je potekal v večnamenskem prostoru. Vsaka soba je pripravila točko, s katero so se predstavili ostalim. Ob koncu dneva nam je ostalo še nekaj časa za druženje na igrišču, ob 21:10 pa smo se morali pripraviti za spanje.
4. DAN: Zadnji dan nas je zjutraj presenetilo sonce. Jutranja telovadba nam je odpadla, saj smo morali urejati sobe. S tem smo nadaljevali tudi po zajtrku, vmes pa smo izpolnili tudi anketo. Ob 9:45 smo se razdeljeni v dve skupini udeležili še zadnjih aktivnosti v šoli v naravi. Prva dejavnost je bila spoznavanje življenja v reki Kolpi, druga pa lokostrelsko tekmovanje. Ob 11:30 smo imeli zgodnje kosilo. Po kosilu smo se poslovili od delavcev doma in se zahvalili kuharicam za odlično hrano. Čakala nas je pot proti domu, kjer smo ob 15:30 spet zagledali znane obraze staršev, ki so nas že močno pogrešali.

Vodja: Matjaž Gale